33. schôdza NR SR - 6.deň - B. popoludní
Dátum: 2025-04-02
Poslanec: Dvořák, Oskar (PS)
Druh vystúpenia: Vystúpenie v rozprave

148-2 Vy zároveň máte, viete, na jednej strane chcete od ľudí, aby rešpektovali odborníkov, rešpektovali tie opatrenia, ktoré zavádzate, na druhej strane tu máte napríklad pána Kotlára vo vláde, to je vládny splnomocnenec. Ten vládny splnomocnenec tu splieta úplné fantazmagórie, bludy už niekoľko mesiacov. Rozpráva tu o satanistických základniach, hovorí o tom, že kto sa zaočkoval, tak sa mení na geneticky modifikovanú kukuricu. Všetci odborníci, hlavní epidemiológovia, vakcinológovia, všetci infektológovia, lekárske spoločnosti, vedecké autority, Slovenská akadémia vied, lekárske spolky, všetci sa vyjadrili za to, že to, čo pán Kotlár rozpráva sú bludy, a treba to jasne, to sú naši najväčší odborníci, povedali, že treba sa jasne voči tomu postaviť, treba to odsúdiť, takýto človek tu nemá ohrozovať naše zdravie. Toto sú naši odborníci, ktorí hovoria, že pán Kotlár by tu nemal čo robiť na svojom mieste. A vy zároveň takéhoto človeka držíte vo vládnej funkcii ako vládneho splnomocnenca a druhým dychom dodávate tuto pri slintačke a krívačke, že máme rešpektovať tých odborníkov. No tak nebuďte pokrytci, rešpektujte tých odborníkov. Odborníci vám napríklad hovoria, že takáto pofidérna postavička, ktorá tu hovorí ľuďom, že sú kukurice modifikované, by tu vôbec nemal byť. To je naozaj veľká neúcta voči ľuďom, keď vy dokážete hovoriť, že rešpektujme odborníkov, a zároveň im takýmito krokmi pľujete do tváre. Však tu sú, tu viacerí, aj Fero Majerský tu rozprával. To sú reálne osudy, však to sme si tu zažili, to si všetci snáď pamätajú, tu reálne zomierali ľudia. Môžeme sa tu hašteriť o tom, že ako mali byť úspešné tie opatrenia, či mali byť tvrdšie, či mali byť mäkšie, či mali byť včas zavedené, však my v Progresívnom Slovensku sme sami kritizovali riadenie pandémie. Však kritizujeme teda, kritizujeme to teda ako kebyže na vecnej stránke, to tu nemá byť nejaký revanš. Čo mne vadilo aj na tom vystúpení pána ministra Šutaja Eštoka, bol ten revanš, že vy sa tu viac zaujímate napríklad o to v pandémii, aby ste si nejaké boľačky z minulosti tuto vyriadili s druhou stranou, ale vôbec sa nevenujete tomu, ako sa z tej situácie poučiť a ako zvládnuť ďalšiu krízu ďalej. Však sa pozrite na to. My tu máme rok a pol po voľbách, prebrali ste moc, máte naozaj všetko, máte parlament, máte prezidenta, máte vládu. Generálna prokuratúra nám vyšetruje pandémiu. Polícia má špeciálny tím, ktorý nám vyšetruje pandémiu. Máme tu Najvyšší kontrolný úrad, ktorý nám vyšetril pandémiu a pomenoval konkrétne zlyhania v tej pandémii, povedal, čo sa malo robiť lepšie. Za ten rok a pol vy ste neboli schopní prísť s nejakou aktualizáciou krízových plánov, pandemických plánov, kde by ste ukázali, ako pri ďalšej krízovej situácii alebo pandémii budeme lepšie pripravení. Ako budeme mať zabezpečené tie ochranné prostriedky, ako sa bude očkovať, kto bude prvý, kto bude prioritizovaný, ako sa budú zatvárať rôzne fázy, ako budeme postupovať vôbec, ako sa budú lepšie, oveľa lepšie koordinovať napríklad záchranné zložky, krízové zložky, koho budeme zapájať, koho nebudeme zapájať, ako budú fungovať nemocnice, ako bude fungovať spolupráca medzi ministerstvami. Vy ste sa nijak nepoučili, vy ste neprišli s ničím, čo by zlepšilo našu pripravenosť na budúcnosť. Mňa to nezaujíma, mňa naozaj z pohľadu občana, pacienta, z pohľadu občana tejto krajiny mňa nezaujíma, či sa tu pán minister postaví a bude tu bliakať na niekoho z OĽANO, a bude tu rozprávať, kto za to môže, či môže za to tamten, tamten, tamten. Mňa zaujíma, že tu pán minister napríklad, ktorý má na starosti krízové riadenie a krízové riadenie bola jedna zo sekcií, ktorá najviac teda zlyhávala na ministerstve vnútra, tak mňa zaujíma, ako pán minister napríklad si zoberie ponaučenia z krízového riadenia a ako vylepší naše pandemické plány, krízové riadenie tohto štátu, ak príde niečo ďalšie. Pretože keby ste to urobili, keby ste to napríklad urobili pred rokom, keby ste sa tomu zodpovedne venovali, tak možno by ste napríklad pri tejto slintačke a krívačke nemali také problémy. Nemali by ste také problémy, pretože by ste sa poučili, ako treba krízovo riadiť, ak prichádza nejaká epidémia, ale to ste vy absolútne vôbec nejak neurobili. No a čím to teda, čo teda na záver, prečo chcem na vás apelovať, ten apel vám poviem na záver, je, že ak vy jedným dychom hovoríte, že treba rešpektovať odborníkov a vy teraz vládnete, a je naozaj nutné, vy to tu máte na starosť, je naozaj potrebné, aby ľudia cítili, že tu majú nejaké bezpečie, že to držíte v rukách, že tu nebude ohrozené zdravie, majetky občanov. Ja si myslím, že je správny postup, že sa budete spoliehať na tých najväčších odborníkov, ktorých tu máme v tej oblasti, na veterinárov, hlavného veterinára, na odborníkov z Európskej únie, ktorých pán Fico sem pozval dokonca, ktorí mu radia. Keď sa budete konzultovať s ostatnými krajinami, podľa mňa je to správne, pokračujte v tom. Ale zároveň potom, keď chcete s tými odborníkmi, však to nie sú hlupáci, ak chcete s nimi spolupracovať, tak im nepľujte do tváre tak, že tu budete schvaľovať zákony ako amnestie pre ľudí, ktorí napríklad ich rady systematicky porušovali a nerešpektovali a ohrozovali zdravie nás všetkých, našich rodín, našich zdravotníkov, ktorí bojovali o ich životy. Máte teraz jedinečnú možnosť, ja, samozrejme, ten zákon, ja som technicky nepovedal, on sa skladá z dvoch častí, samozrejme, je tam tá karanténa, ktorú sme tiež dokonca kritizovali, tú štátnu karanténu a to vyberanie toho stravného. Však s tým súhlasíme, to tam nechajte, to aj Ústavný súd povedal, že to bolo protiústavné, protizákonné, to tam nemalo byť. Ale tie amnestie by tam nemali byť. A ak chcete teda urobiť nejakú červenú čiaru, začať to tu lepšie riadiť, nezaoberať sa tu len nejakým revanšom, naozaj začať počúvať odborníkov, tak dobre, chápem, s pánom Kotlárom je ťažké sa vysporiadať, pretože je to nejaká politická dohoda, aby ste udržali stabilitu koalície, ale to najmenej čo môžete urobiť, je nebyť povrchný. Nechajte si tam kľudne a mali by ste to tam nechať, tie štátne karantény a vysporiadanie sa s nimi, ale máte teraz dve možnosti. Buď si vy sami stiahnete ten zákon, prosím vás, a prepracujte ho tak, aby tam tie amnestie neboli a aby ste nepľuli našim pozostalým, našim zdravotníkom, obetiam, pacientom proste po pandémii, aby ste im naozaj nepľuli do tváre týmto, aby ste ukázali našim odborníkom, že to myslíte vážne a budete ich počúvať. Aj teraz pri slintačke a krívačke budete ich počúvať a nebudete sa k nim správať tak ako počas covidu. Alebo keď ho nechcete stiahnuť, tak máte tu elegantnejšie riešenie, ktoré sme my s kolegyňami teda predložili ako náš pozmeňovací návrh, ktorý tie samotné amnestie vypúšťa z toho zákona. Takže ja vás teda naozaj prosím, ak to myslíte teda vážne s tým, že teda ideme to tu lepšie riadiť, nechcete, aby vás tu opozícia, a teda aj pán premiér žiadal teda opozíciu o to, aby sme teda my z toho nevytĺkali politický kapitál. Ja si myslím, že vieme sa na tomto zhodnúť, vieme vás podporiť v tých opatreniach, ktoré budete robiť, tuto sme vám za to zahlasovali, prešli vám tieto opatrenia ministra dopravy, čo sa týka uzatvárania vzdušného priestoru, vám prešli jednohlasne. My sme ochotní v tomto spolupracovať, sme ochotní byť konštruktívnou opozíciou. Ukážte aj vy, že viete byť konštruktívnou koalíciou voči opozícii. A, prosím vás, buď to stiahnite na prepracovanie, alebo aspoň prijmite ten náš pozmeňovací návrh a myslím si, že sa môžme konečne všetci venovať tomu, že nejaké revanše tu budeme proti sebe robiť navzájom, ale ako zvládneme túto krízu tak, aby naši obyvatelia na tom neboli stratoví. Ďakujem veľmi pekne za pozornosť.